อย่าลืม! 6 หุ้นใหม่เข้า SET50 ฟาก SET100 ติดโผ 13 ตัว ลุ้นวิ่งแรงวันนี้
อย่าลืม! 6 หุ้นใหม่เข้า SET50 ฟาก SET100 ติดโผ 13 ตัว ลุ้นวิ่งแรงวันนี้
14 ธ.ค. 2560

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ประกาศรายชื่อหลักทรัพย์ใช้สำหรับคำนวณดัชนี SET50 ดัชนี SET100 ดัชนี sSET และดัชนี SETHD ในช่วงครึ่งปีแรก พ.ศ. 2561 (1 มกราคม-30 มิถุนายน)
โดยดัชนี SET50 มีหลักทรัพย์เข้าใหม่ 6 หลักทรัพย์ ดัชนี SET100 มีหลักทรัพย์เข้าใหม่ 13 หลักทรัพย์ ดัชนี sSET มีหลักทรัพย์เข้าใหม่ 14 หลักทรัพย์ และดัชนี SETHD มีหลักทรัพย์เข้าใหม่ 8 หลักทรัพย์
สำหรับหลักทรัพย์เข้าใหม่สำหรับดัชนี SET50 จำนวน 6 หลักทรัพย์ ประกอบด้วย บริษัท ศรีสวัสดิ์ คอร์ปอเรชั่น จำกัด (มหาชน) หรือ BCP, บริษัท บิวตี้ คอมมูนิตี้ จำกัด (มหาชน) หรือ BEAUTY, บริษัท โรงแรมเซ็นทรัลพลาซา หรือ CENTEL, บริษัท ทีพีไอ โพลีน เพาเวอร์ จำกัด (มหาชน) หรือ TPIPP, บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD และ บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA 
อีกทั้งหลักทรัพย์ทั้งหมดที่อยู่ในดัชนี SET50 มีมูลค่าหลักทรัพย์ตามราคาตลาดรวมประมาณ 11 ล้านล้านบาท ซึ่งคิดเป็น 66% ของมูลค่าหลักทรัพย์ตามราคาตลาดของหลักทรัพย์ทั้งหมดในตลาดหลักทรัพย์ฯ ณ สิ้นเดือนพฤศจิกายน 2560
ด้านดัชนี SET100 มีหลักทรัพย์เข้าใหม่จำนวน 13 หลักทรัพย์ ได้แก่ บริษัท เอสโซ่ (ประเทศไทย) จำกัด (มหาชน) หรือ ESSO, บริษัท โกลบอลกรีนเคมิคอล จำกัด (มหาชน) หรือ GGC, บริษัท ฮานา ไมโครอิเล็คโทรนิคส จำกัด (มหาชน) หรือ HANA, บริษัท เจ มาร์ท จำกัด (มหาชน) หรือ JMART, บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD,บริษัท แม็คกรุ๊ป จำกัด (มหาชน) หรือ MC, บริษัท ออริจิ้น พร็อพเพอร์ตี้ จำกัด (มหาชน) หรือ ORI, บริษัท พรีเชียส ชิพปิ้ง จำกัด (มหาชน) หรือ PSL
รวมทั้ง บริษัท สยามแก๊ส แอนด์ ปิโตรเคมิคัลส์ จำกัด (มหาชน) หรือ SGP, บริษัท ศรีตรังแอโกรอินดัสทรี จำกัด (มหาชน) หรือ STA, บริษัท ทีพีไอ โพลีน เพาเวอร์ จำกัด (มหาชน) หรือ TPIPP, บริษัท ยูนิเวนเจอร์ จำกัด (มหาชน) หรือ UV, และ บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP
อย่างไรก็ตามหลักทรัพย์ทั้งหมดที่อยู่ในดัชนี SET100 มีมูลค่าหลักทรัพย์ตามราคาตลาดรวมประมาณ 12 ล้านล้านบาท คิดเป็น 74% ของมูลค่าหลักทรัพย์ตามราคาตลาดของหลักทรัพย์ทั้งหมดในตลาดหลักทรัพย์ฯ ณ สิ้นเดือนพฤศจิกายน 2560
ส่วนดัชนี sSET มีจำนวนหลักทรัพย์ที่เป็นองค์ประกอบของดัชนีทั้งหมด 113 หลักทรัพย์ จากรอบทบทวนก่อนหน้าซึ่งมี 118 หลักทรัพย์ โดยหลักทรัพย์ทั้งหมดที่อยู่ในดัชนี sSET มีมูลค่าหลักทรัพย์ตามราคาตลาดรวมประมาณ 0.8 ล้านล้านบาท คิดเป็น 5% ของมูลค่าหลักทรัพย์ตามราคาตลาดของหลักทรัพย์ทั้งหมดในตลาดหลักทรัพย์ฯ ณ สิ้นเดือนพฤศจิกายน 2560
นอกจากนี้ ดัชนี SETHD มีหลักทรัพย์เข้าใหม่จำนวน 8 หลักทรัพย์ ได้แก่ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC, บริษัท การบินกรุงเทพ จำกัด (มหาชน) หรือ BA, บริษัท บางกอกแลนด์ จำกัด (มหาชน) หรือ BLAND, บริษัท ฮานา ไมโครอิเล็คโทรนิคส จำกัด (มหาชน) หรือ HANA, บริษัท อินทัช โฮลดิ้งส์ จำกัด (มหาชน) หรือ INTUCH, บริษัท แลนด์แอนด์เฮ้าส์ จำกัด (มหาชน) หรือ LH, บริษัท แม็คกรุ๊ป จำกัด (มหาชน) หรือ MC, และ บริษัท ปตท. จำกัด (มหาชน) หรือ PTT
อย่างไรก็ดี หลักทรัพย์ที่อยู่ในดัชนี SETHD มีอัตราผลตอบแทนเงินปันผลเฉลี่ย 4.58% สูงกว่าอัตราผลตอบแทนเงินปันผลของตลาดหลักทรัพย์ฯ โดยรวม ซึ่งมีค่าเฉลี่ยอยู่ที่ 2.83% ณ สิ้นเดือนพฤศจิกายน 2560